Mandag og tirsdag har himlen over Nordsøen været fyldt med forsvarets fly. Både store Hercules-fly og F-16-jagere har nemlig været i aktion i det nordjyske. Grunden er simpel: Jagerpiloterne skulle træne affyring af missiler. Se billederne længere nede i artiklen. Kaster ildkugler ned Selvom det kan virke usædvanligt, så er det ikke tilfældet, for træning af missilaffyrring er faktisk noget, som piloterne med en vis frekvens skal træne. - F-16-piloterne skal med en vis frekvens træne nedskydning af andre fly, og det gør man ved at træne med "live" varmesøgende missiler, forklarer Morten Valentin Jensen, der er presseofficer ved Air Transport Wing på Flyvestation Aalborg. Træningen mandag og tirsdag er foregået over Nordsøen mellem 120 og 140 kilometer stik vest for Lemvig. - Vi har trænet over Nordsøen i et afspærret område. Vi har selvfølgelig ikke kunnet spærre vandet af, men vi flyver med Hercules- og F-16 fly indenfor 30 gange 60 kilometer og sikrer, at der ikke er civile skibe. Når området er frit, flyver vi derind, pointerer Morten Valentin Jensen og uddyber: Træningsøvelsen involverer både det store Hercules-transportfly og - i sagens natur - F16-jagerflyene. - Man skal forestille sig, at vi flyver direkte mod hinanden i et F-16 og Hercules-fly, hvor Hercules-flyet flyver mellem 200 og 300 meter højere. Hercules-flyet smider så en ildkugle ud i faldskærm, som piloten i F-16-flyet skal skyde ned, forklarer presseofficeren. Meningen med ildkuglen er at simulere ethvert fly, da alle fly har varmeudstrålling, som missilet søger efter. Ikke alle har kunnet se det Selvom de store fly har været i luften i det nordjyske de sidste to døgn, er det ikke ensbetydende med, at man har kunnet opleve dem. - Selvom der har været en god sigtbarhed og godt vejr, så er det de færreste, der har kunnet se det, medmindre man har været ude at sejle eller andet sted i nærheden, så har man helt sikkert kunnet se det, lyder det fra Morten Valentin Jensen. Presseofficeren understreger også, at øvelsen ikke sker på baggrund af den sikkerhedsmæssige situation i verden i øjeblikket, men at det er ren kutyme. - Vi gør ikke mere eller mindre på grund af den sikkerhedsmæssige situation. Vi har altid to fly til at stå klar i beredskab 24-7, og piloterne skal frekvensvis træne i at skyde med missiler.

Opsummering:
Øvelserne er en del af den faste træning af forsvarets jagerpiloter.